ҮНДЭСНИЙ БАЯЛГИЙН САНГИЙН ТӨСВИЙН ТӨСӨЛ – 2027


ҮНДЭСНИЙ БАЯЛГИЙН САНГИЙН
2027 ОНЫ ТӨСВИЙН ТУХАЙ ХУУЛИЙН 
ТӨСЛИЙН ТОВЧ ТАНИЛЦУУЛГА

Монгол Улсын Үндсэн хуульд тунхагласан хүний эрх, эрх чөлөө, эдийн засгийн эрх чөлөөг хангах, Монгол Улсын урт, дунд, богино хугацааны хөгжлийн бодлогын баримт бичгийн хэрэгжилтийг эрчимжүүлэх, эдийн засгийн тогтвортой өсөлтийг дэмжих, шударга өрсөлдөөнийг хамгаалах, технологи, инновацыг хөгжүүлэх, төрийн оролцоог зохистой түвшинд хязгаарлах, өсөлтийн үр өгөөжийг иргэдэд бодитоор хүртээх зорилгоор "Чөлөөлье" үндэсний санаачилгыг Монгол Улсын Засгийн газраас дэвшүүлэн хэрэгжүүлж эхлээд байна.

Тус арга хэмжээний хүрээнд “Чингис хаан баялгийн сан нэгдэл” ХХК-ийн харьяанд үндэсний хэмжээний хөрөнгө оруулалтын санг 100 хувь төрийн эзэмшлийн компани хэлбэрээр байгуулж, төрийн өмчит компаниудын хувьцааны тодорхой хэсгийг тус санд төвлөрүүлэн олон улсын нэр хүнд бүхий хөрөнгө оруулалтын менежментийн компаниар удирдуулах бэлтгэл ажлыг холбогдох хууль тогтоомжийн хүрээнд хэрэгжүүлж эхлээд байна. 

Дээр дурдсан арга хэмжээг хэрэгжүүлснээр төрийн өмчит компаниудын засаглал сайжрах нөхцөл бүрдэх бөгөөд томоохон төслүүдийг эдийн засгийн эргэлтэд оруулснаар “Чингис хаан баялгийн сан нэгдэл” ХХК-ийн үндсэн үйл ажиллагааны орлого нэмэгдэх, цаашлаад Үндэсний баялгийн сангийн тухай хуулийн 4 дүгээр зүйлийн 4.1.5 дахь заалтад заасан “орлого төвлөрүүлэгч хуулийн этгээд"-ийн хувьд Үндэсний баялгийн санд төвлөрүүлэх орлогын хэмжээ бодитоор нэмэгдэх ач холбогдолтой.

Үндэсний баялгийн сангийн тухай хуулийг 2024 оны 04 дүгээр сарын 19-ний өдөр Монгол Улсын Их Хурлаас батлан мөрдүүлж байна. Тус хуулиар Үндэсний баялгийн сан нь Ирээдүйн өв сан, Хуримтлалын сан, Хөгжлийн сан болох гурван төрөлжсөн сангаас бүрдэхээр зохицуулсан бөгөөд тус хуулийн 12 дугаар зүйлийн 12.1 дэх хэсэгт “12.1.Баялгийн сангийн төсөв нь нэгдсэн төсвийн бүрэлдэхүүн хэсэг байна” гэж заасан. 

Үүний дагуу Үндэсний баялгийн сангийн 2027 оны төсвийн тухай хуулийн төслийг боловсруулсан ба хуулийн төсөл нь 2 бүлэг, 7 зүйлтэй бөгөөд нэгдүгээр бүлэгт хуулийн зорилт болон холбогдох хууль тогтоомжуудыг тусгасан бол хоёрдугаар бүлэгт Үндэсний баялгийн сангийн 2027 оны төсвийн жилд төсвийн ерөнхийлөн захирагчдаас Ирээдүйн өв сан, Хуримтлалын санд төвлөрүүлэх орлогын хэмжээ, Хуримтлалын сангаас зарцуулах хэмжээ, мөн нийт хуримтлал болон хуулийг дагаж мөрдөх хугацааг тус тус тусгасан.

Үндэсний баялгийн сангийн тухай хуулийн 7 дугаар зүйлийн 7.1.1 дэх заалтад заасны дагуу Засгийн газрын 2025 оны 02 дугаар сарын 05-ны өдрийн 72 дугаар тогтоолоор Үндэсний баялгийн сангийн хөрөнгийн удирдлагын бодлогыг баталсан. Үүний дагуу Ирээдүйн өв сан, Хуримтлалын сангийн хөрөнгийг өсгөх, арвижуулах бодлогыг хөрөнгийн удирдлагын зарчимтай нийцүүлэн тодорхойлсон бөгөөд хөрөнгө оруулалтын хэрэгслийг тусгайлан зааж өгсөн болно. 

Иймд Үндэсний баялгийн сангийн тухай хуульд заасны дагуу төсвийн ерөнхийлөн захирагчдын санд орлого төвлөрүүлэх зарчим, хэмжээ болон дээр дурдсан хөрөнгийн удирдлагын бодлоготой тус тус уялдуулан Үндэсний баялгийн сангийн 2027 оны төсвийн тухай хуулийн төслийг боловсруулаад байна.

